Dôvodová správa

Všeobecná časť

Predkladaný návrh nariadenia vlády Slovenskej republiky vychádza z potreby plnenia záväzkov Slovenskej republiky, ako členského štátu Organizácie Spojených národov  a Európskej únie. 

Návrh nariadenia vlády Slovenskej republiky, ktorým sa vyhlasujú medzinárodné sankcie zabezpečujúce medzinárodný mier a bezpečnosť, je  vypracovaný na základe § 3 ods. 1 zákona písm. b) a c) č. 460/2002 Z. z. o vykonávaní medzinárodných sankcií zabezpečujúcich medzinárodný mier a bezpečnosť v znení zákona  č. 127/2005 Z. z. (ďalej len „zákon o vykonávaní medzinárodných sankcií“) a  na základe novoprijatej spoločnej pozície Rady Európskej únie 2005/427/CFSP, ktorou sa aktualizuje zoznam sankcionovaných osôb, na ktoré sa uplatňujú sankcie Európskej únie podľa spoločnej pozície 2001/931/CFSP o špecifických opatreniach v boji proti terorizmu, ako aj v súlade s rezolúciou Bezpečnostnej rady Organizácie Spojených národov 1373/2001, ktoré upravujú opatrenia zamerané na potláčanie financovania teroristických štruktúr. 

Rezolúcia Bezpečnostnej rady Organizácie Spojených národov 1373/2001                     z  28. 9. 2001 ukladá všetkým krajinám povinnosť zmraziť finančné aktíva všetkým osobám, ktoré sa zúčastňujú na teroristických aktivitách alebo takéto aktivity priamo či nepriamo podporujú (čl. 1, písm. c)). Na základe vyššie uvedenej rezolúcie Bezpečnostnej rady Organizácie Spojených národov Európska únia dňa 27. decembra 2001 prijala spoločnú pozíciu 2001/930/CFSP, ktorá opätovne zakladá povinnosť členských krajín únie zablokovať ekonomické aktíva všetkým osobám, ktoré sa zúčastňujú alebo sa pokúšajú zúčastňovať na teroristických aktivitách alebo takéto aktivity podporujú. Súčasne so spoločnou pozíciou 2001/930/CFSP prijala únia aj spoločnú pozíciu 2001/931/CFSP, na základe ktorej definuje okruh fyzických aj právnických osôb obvinených z terorizmu a súčasne vyhlasuje špecifické reštriktívne opatrenia voči týmto osobám. Zoznam sankcionovaných osôb podľa spoločnej pozície 2001/931/CFSP bol v nasledujúcom období niekoľkokrát aktualizovaný, naposledy v dňa 6. 6. 2005 spoločnou pozíciou 2005/427/CFSP. 

Vstupom Slovenskej republiky do Európskej únie sa pre Slovenskú republiku stáva priamo záväzná legislatíva Európskej únie v zmysle čl. 60 a čl. 301 Zmluvy o založení Európskeho spoločenstva, ktorá implementuje ekonomické sankcie voči tretím krajinám. Väčšina sankcií je spravidla vyhlasovaná prostredníctvom priamo záväzných právnych aktov Spoločenstiev (nariadení a rozhodnutí) a  kompetencie orgánov členských krajín sa zameriavajú najmä na kontrolu dodržiavania komunitárnej legislatívy a na prípadné trestanie porušení práva Európskej únie. Z tohto dôvodu bol v roku 2005 novelizovaný aj zákon o vykonávaní medzinárodných sankcií.  

Sankcie voči viacerým osobám uvedeným na zozname Spoločnej pozície 2005/427/CFSP predstavujú špecifický prípad. Teroristická činnosť viacerých osôb sa viaže na územie členských krajín Európskej únie alebo ide o osoby, ktoré sú občanmi, resp. majú sídlo na území Európskej únie. Z tohto dôvodu nebolo možné zaviesť voči takýmto osobám konkrétne finančné sankcie z komunitárnej úrovne (príslušné články 301 a  60 Zmluvy o založení Európskeho spoločenstva umožňujú z komunitárnej úrovne vyhlásiť len sankcie voči tretím krajinám). Na druhej strane má Slovenská republika, ako člen Organizácie Spojených národov a člen Európskej únie, povinnosť aplikovať voči všetkým osobám obvineným z  akéhokoľvek spojenia s terorizmom finančné sankcie vyplývajúce z medzinárodného práva. Z tohto dôvodu je potrebné z národnej úrovne vyhlásiť finančné sankcie voči osobám, ktoré boli Európskou úniou vyhlásené za teroristov alebo za osoby podporujúce terorizmus a voči ktorým neboli vyhlásené sankcie prostredníctvom legislatívy Európskej únie.   

	Zákon č. 127/2005 Z. z., ktorým sa mení a dopĺňa zákon 460/2002 Z. z.  o vykonávaní medzinárodných sankcií zabezpečujúcich medzinárodný mier a bezpečnosť obsahuje v § 3 ods. 1 splnomocňovacie ustanovenia pre vládu Slovenskej republiky vyhlásiť medzinárodné sankcie v prípade, ak takéto sankcie nevyhlási Rada Európskej únie naliehavým opatrením podľa čl. 60 alebo čl. 301 Zmluvy o Európskej únii. Európska únia označila osoby v prílohe spoločnej pozície 2005/427/CFSP za osoby spojené s teroristickými aktivitami. Európska únia zároveň spoločnou pozíciou 2001/930/CFSP ukladá povinnosť členským krajinám uplatňovať voči všetkým teroristom finančné sankcie. Táto istá povinnosť vyplýva Slovenskej republike aj z ustanovení rezolúcie Bezpečnostnej rady Organizácie Spojených národov 1373/2001.       Z uvedených dôvodov sa predkladá návrh nariadenia vlády Slovenskej republiky, ktorými sa vyhlasujú finančné sankčné opatrenia voči určenému okruhu osôb obvineným z účasti alebo podpory teroristických aktivít.  

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.  Navrhovateľ nariadenia vlády Slovenskej republiky:

     Vláda Slovenskej republiky.

2.  Názov návrhu nariadenia vlády Slovenskej republiky:

     Návrh nariadenia vlády Slovenskej republiky,  ktorým sa vyhlasujú medzinárodné sankcie zabezpečujúce medzinárodný mier a bezpečnosť.

3.	Záväzky Slovenskej republiky vo vzťahu k  Európskym spoločenstvám a Európskej únii:

Vzhľadom na členstvo Slovenskej republiky v Európskej únii je vyjadrovanie záväzkov Slovenskej republiky vo vzťahu k Európskym spoločenstvám a Európskej únii z hľadiska aproximácie práva podľa čl. 70 Európskej dohody o pridružení,  Bielej knihy, Partnerstva pre vstup, Národného programu pre prijatie acquis communitaire, screeningu, Pravidelnej správy Európskej komisie o stave pripravenosti Slovenskej republiky na členstvo v Európskej únii a Prioritných úloh vlády SR na rok 2005 bezpredmetné. 
     
     Návrh nariadenia vlády Slovenskej republiky nebol úlohou zahrnutou do Plánu legislatívnych úloh vlády Slovenskej republiky na rok  2005.
       
4.   Problematika návrhu nariadenia vlády Slovenskej republiky:   
    
     Je upravená v práve Európskej únie, a to v primárnom práve v V. hlave Zmluvy o Európskej únii.
                
5.	Stupeň zlučiteľnosti návrhu nariadenia vlády Slovenskej republiky s právom Európskych spoločenstiev a právom Európskej únie:

Úplná zlučiteľnosť.
Návrh nariadenia vlády Slovenskej republiky vychádza zo základných princípov ustanovených v čl. 11 a nasl. Zmluvy o Európskej únii.

6.	Gestor:  
      
      Ministerstvo zahraničných vecí Slovenskej republiky.

7.	Účasť expertov pri príprave návrhu nariadenia vlády Slovenskej republiky:
    
      Na príprave návrhu  nariadenia vlády Slovenskej republiky sa nezúčastnili žiadni experti.
Osobitná časť  

K § 1

	Na základe splnomocňovacieho ustanovenia v § 3 ods. 1 písm. b) a c) zákona č. 460/2002 Z. z.  o vykonávaní medzinárodných sankcií zabezpečujúcich medzinárodný mier a bezpečnosť v znení zákona č. 175/2005 Z. z., predmetom úpravy tohto nariadenia  je na účel zabezpečenia medzinárodného mieru a bezpečnosti vyhlásenie medzinárodných sankcií v oblasti finančných služieb. V prílohe sa vydáva zoznam vybraných osôb podľa spoločnej pozície 2005/427/CFSP, na ktoré sa nevzťahujú opatrenia podľa rozhodnutia Rady Európskej únie 2005/428/CFSP a na ktoré sa podľa § 5 zákona vyhlasuje obmedzenie, príkaz alebo zákaz v oblasti finančných služieb, týkajúcich sa peňažných prostriedkov, finančných a ekonomických zdrojov alebo poistných zmlúv.  

K § 2
	
	Navrhuje sa, aby toto nariadenie vlády Slovenskej republiky nadobudlo účinnosť      15. septembra 2005.

K prílohe

	Príloha obsahuje zoznam vybraných fyzických a právnických osôb, na ktoré sú vyhlásené medzinárodné sankcie v oblasti finančných služieb  podľa spoločnej pozície 2005/427/CFSP a na ktoré sa nevzťahujú opatrenia podľa rozhodnutia Rady Európskej únie 2005/428/CFSP.